Etter det TV 2 erfarer vil engelskmannen bli presentert på en pressekonferanse fredag.

Etter at Start fikk nye eiere, som vil satse betydelige summer for å gjenreise den gamle stoltheten, har de hatt et stort trenernavn i tankene.

Det førte til avskjedigelsen av Steinar Pedersen før opprykket til Eliteserien var sikret.

Nå skal Mark Dempsey ta over treneransvaret på en toårskontrakt. Dette offentliggjøres fredag.

Lokalavisen Fædrelandsvennen meldte også om treneransettelsen torsdag.

Dempsey har levert gode trenerresultater med Molde, Haugesund og Djurgården. Han kommer nå fra en trenerjobb i Molde der han har en høy stjerne hos Ole Gunnar Solskjær.

– For Start var det om å gjøre å hente en trener de vet vil levere og som har et skikkelig trenernavn, det har Dempsey i Norge. Med hans energi og kunnskap vil han heve spillegruppen og hente inn flere gode spillere i løpet av de neste månedene, sier TV 2s fotballekspert Jesper Mathisen.

Nå tror sørlandsgutten Mathisen at Start vil gjøre et solid comeback på øverste nivå i norsk fotball.

– For Start er dette en fantastisk signering, og en signering som var totalt urealistisk for et par måneder siden. Men det er nye tider etter at de nye eierne kom inn, og jeg er helt sikker på at Start kommer til å slå fra seg i 2018.